Priekšlikums EIROPAS PARLAMENTA UN PADOMES DIREKTĪVA par dalībvalstu tiesību aktu tuvināšanu attiecībā uz kazeīniem un kazeinātiem, kas paredzēti lietošanai pārtikā, un Padomes Direktīvas 83/417/EEK atcelšanu /* COM/2014/0174 final - 2014/0096 (COD) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Padomes Direktīvā 83/417/EEK paredzēta dalībvalstu tiesību aktu tuvināšana attiecībā uz dažiem laktoproteīniem (kazeīniem un kazeinātiem), kas paredzēti lietošanai pārtikā. Tiek ierosināts šo direktīvu atcelt un aizstāt ar jaunu šādu iemeslu dēļ: 1) lai Komisijai piešķirtās pilnvaras pieskaņotu Līgumā par Eiropas Savienības darbību (LESD) ieviestajam jaunajam dalījumam; 2) lai ņemtu vērā citus šajā laikposmā pieņemtos tiesību aktus, jo īpaši pārtikas aprites tiesību aktu jomā; 3) lai prasības attiecībā uz attiecīgo produktu sastāvu pieskaņotu atbilstīgajam Codex Alimentarius izdotajam starptautiskajam standartam. 1) Līgumā par Eiropas Savienības darbību (LESD) ir nošķirtas Komisijai deleģētās pilnvaras pieņemt vispārēji piemērojamus neleģislatīvus aktus, lai papildinātu vai grozītu dažus nebūtiskus leģislatīva akta elementus, kā noteikts 290. pantā (deleģētie akti), no vienas puses, un Komisijai piešķirtās pilnvaras pieņemt īstenošanas aktus, ja ir nepieciešami vienādi nosacījumi, kā noteikts 291. pantā (īstenošanas akti), no otras puses. Veicot Direktīvas 83/417/EEK noteikumu padziļinātu pārbaudi saistībā ar jauno dalījumu deleģētajos un īstenošanas aktos, tika konstatēts, ka Komisijai ir vajadzīgas pilnvaras pieņemt deleģētos aktus, ar kuriem vajadzības gadījumā grozīt pielikumos noteiktās pārtikas kazeīnu un kazeinātu tehniskās definīcijas un standartus, lai ņemtu vērā attiecīgo starptautisko standartu jaunākās prasības un tehnikas progresu. Šajā priekšlikumā ir ietverts attiecīgs pilnvarojums. 2) Šajā priekšlikumā ir ņemta vērā līdzīgu tiesību aktu turpmāka izstrāde, jo īpaši pārtikas aprites tiesību aktu jomā. Tas jo īpaši attiecas uz Direktīvas 2000/13/EK[1], Regulas (EK) Nr. 178/2002[2], Regulas (EK) Nr. 882/2004[3], Regulas (EK) Nr. 1332/2008[4] un Regulas (EK) Nr. 1333/2008[5] atjauninājumiem. 3) Codex Alimentarius ir pieņēmusi starptautisko standartu pārtikas kazeīna produktiem[6]. Minētajā standartā cita starpā ir definēts kazeīna produktu pamatsastāvs un kvalitātes faktori. Lai pārtikas apritē iesaistītajiem uzņēmējiem sniegtu iespēju pasaules tirgū izmantot vienlīdzīgas konkurences apstākļu sniegtās priekšrocības, pielikumos izklāstītās prasības attiecībā uz pārtikas kazeīnu un kazeinātu sastāvu šajā priekšlikumā tiek saskaņotas ar iepriekš minētajā standartā norādītajām prasībām. Pēc šādas pieskaņošanas jāveic divas izmaiņas: pārtikas kazeīna maksimālais mitruma saturs jāpalielina no 10 % līdz 12 %, savukārt skābajam pārtikas kazeīnam tas jāsamazina no 2,25 % līdz 2 %. Pēc minēto izmaiņu veikšanas šajā priekšlikumā izklāstītās prasības attiecībā uz sastāvu pilnībā atbilst tām, kas norādītas starptautiskajā standartā. Priekšlikums neietekmē ES budžetu. Vispārīgais konteksts Līguma par Eiropas Savienības darbību (LESD) 290. un 291. pants izšķir divus dažādus Komisijas aktu veidus. LESD 290. pants likumdevējam atļauj "Komisijai dot pilnvaras pieņemt vispārēji piemērojamus neleģislatīvus aktus, lai papildinātu vai grozītu dažus nebūtiskus leģislatīvu aktu elementus". Tiesību aktus, kurus Komisija pieņēmusi šādā veidā, Līguma terminoloģijā sauc par "deleģētajiem aktiem" (290. panta 3. punkts). LESD 291. pants dalībvalstīm atļauj "pieņemt visus tiesību aktus, kas vajadzīgi, lai īstenotu juridiski saistošos Savienības aktus". Ja ir nepieciešami vienādi nosacījumi juridiski saistošo Savienības aktu īstenošanai, šie akti Komisijai piešķir īstenošanas pilnvaras. Tiesību aktus, kurus Komisija pieņēmusi šādā veidā, Līguma terminoloģijā sauc par "īstenošanas aktiem" (291. panta 4. punkts). Kopš 1983. gadā tika pieņemta sākotnējā direktīva, ir pieņemti vairāki pārtikas aprites tiesību akti. Tie ir jāņem vērā. Kazeīnu un kazeinātu iegūšanai no piena piemēroja iekšēju subsīdiju shēmu, kuru Savienība pārvaldīja līdz 2006. gadam. Kopš tā laika šo subsīdiju shēmu vairs nepiemēro, un to pilnībā atcēla ar politisku vienošanos, kas 2013. gadā tika panākta saistībā ar reformēto lauksaimniecības produktu kopīgo tirgus organizāciju. Tādēļ vairs nav pamata no starptautiskajiem standartiem atšķirīgu īpašu noteikumu izmantošanai. Līdz ar to prasības par kazeīnu produktu sastāvu ar šo priekšlikumu tiek pieskaņotas attiecīgajam Codex standartam. Spēkā esošie noteikumi priekšlikuma jomā Līguma par Eiropas Savienības darbību (LESD) 290. un 291. pants. Direktīva 2000/13/EK, Regula (EK) Nr. 178/2002, Regula (EK) Nr. 882/2004, Regula (EK) Nr. 1332/2008 un Regula (EK) Nr. 1333/2008. Codex Stan 290-1995. Atbilstība pārējiem Savienības politikas virzieniem un mērķiem Priekšlikums atbilst jaunajam to pilnvaru iedalījumam, kas Komisijai piešķirtas ar LESD, attiecīgajiem pārtikas aprites tiesību aktiem un starptautiskajiem standartiem, ko kazeīna produktiem izdevusi Codex Alimentarius. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Nav vajadzīgas apspriedes ar ieinteresētajām personām, jo šis priekšlikums galvenokārt skar starpiestāžu jautājumus un nemaina Direktīvas 83/417/EEK būtību, kas jau desmitiem gadu darbojas veiksmīgi. Ar šo priekšlikumu arī tiek sniegta iespēja veiksmīgāk integrēt noteikumus par kazeīniem un kazeinātiem plašākā pārtikas aprites tiesiskajā regulējumā, tādējādi nodrošinot skaidrību un vienkāršību. Ir racionalizēti arī noteikumi par uzņēmumu informēšanu. Starptautiskā standarta turpmāka saskaņošana tika pārrunāta ar nozares pārstāvjiem, un viņi ierosinātās izmaiņas vērtē ļoti atzinīgi. Ekspertu atzinumu pieprasīšana un izmantošana Iepriekš minēto iemeslu dēļ arī nav nepieciešams neatkarīgu ekspertu atzinums. Ietekmes novērtējums Iepriekš minēto iemeslu dēļ arī nav nepieciešams veikt ietekmes novērtējumu. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Priekšlikumā: 1) ir konstatēta nepieciešamība Komisijai piešķirt deleģētās pilnvaras, lai pieņemtu grozījumus I un II pielikumā, un ir noteikta atbilstīgā procedūra šo aktu pieņemšanai jaunajā juridiskajā kontekstā, kas izriet no LESD 209. un 291. panta stāšanās spēkā; 2) spēkā esošie noteikumi tiek pielāgoti tiesību aktu turpmākai izstrādei, jo īpaši pārtikas aprites tiesību aktu jomā; 3) prasības par kazeīna produktu sastāvu tiek saskaņotas ar attiecīgo Codex standartu. Juridiskais pamats Līguma par Eiropas Savienības darbību 114. pants. Subsidiaritātes princips Priekšlikums ir ES un dalībvalstu dalītā kompetencē un ir saskaņā ar subsidiaritātes principu. Proporcionalitātes princips Priekšlikums ir saskaņā ar proporcionalitātes principu. Juridisko instrumentu izvēle Sākotnējā tiesību akta veids (direktīva) nav mainīts. Šā priekšlikuma mērķis ir saskaņā ar Lisabonas līguma izveidoto jauno juridisko kontekstu izstrādāt jaunu pilnvarojumu Komisijai. Tajā arī ir ņemta vērā tiesību aktu turpmāka izstrāde pēdējos gados un spēkā esošie, atjauninātie starptautiskie standarti. Turklāt šajā priekšlikumā ir ņemts vērā tas, ka ir jāsniedz iespēja dalībvalstīm pielāgot īstenošanu savai tiesiskajai un administratīvajai videi, jo īpaši saistībā ar valstu pasākumu iespējamu pieņemšanu jautājumos, kurus šis priekšlikums īpaši nesaskaņo. 2014/0096 (COD) Priekšlikums EIROPAS PARLAMENTA UN PADOMES DIREKTĪVA par dalībvalstu tiesību aktu tuvināšanu attiecībā uz kazeīniem un kazeinātiem, kas paredzēti lietošanai pārtikā, un Padomes Direktīvas 83/417/EEK atcelšanu EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[7], saskaņā ar parasto likumdošanas procedūru, tā kā: (1) Padomes Direktīva 83/417/EEK[8] paredz dalībvalstu tiesību aktu tuvināšanu attiecībā uz dažiem laktoproteīniem (kazeīniem un kazeinātiem), kas paredzēti lietošanai pārtikā. Kopš minētā direktīva stājās spēkā, ir veiktas vairākas izmaiņas, konkrētāk, pārtikas aprites tiesību aktu jomā ir izstrādāts visaptverošs tiesiskais regulējums un Codex Alimentarius ir pieņēmusi starptautisko standartu[9] pārtikas kazeīna produktiem, kas ir jāņem vērā. (2) Ar Direktīvu 83/417/EK Komisijai piešķirtas pilnvaras īstenot dažus tās noteikumus. Pēc Lisabonas līguma stāšanās spēkā šīs pilnvaras jāpielāgo Līguma par Eiropas Savienības darbību (Līgums) 290. pantam. (3) Tādēļ skaidrības labad Direktīva 83/417/EKK būtu jāatceļ un jāaizstāj ar jaunu. (4) Tā kā Eiropas Parlamenta un Padomes Regulā (EK) Nr. 882/2004[10] ir ietverti vispārīgi, horizontāli un vienoti Savienības noteikumi par pārtikas produktu paraugu ņemšanas metodēm un analīzi, attiecīgie Direktīvas 83/417/EEK noteikumi vairs nav nepieciešami. (5) Tā kā Eiropas Parlamenta un Padomes Regulā (EK) Nr. 178/2002[11] ir ietverti vispārīgi, horizontāli un vienoti Savienības noteikumi par ārkārtas pasākumu pieņemšanu pārtikas un barības jomā, attiecīgie Direktīvas 83/417/EEK noteikumi vairs nav nepieciešami. (6) Eiropas Parlamenta un Padomes Direktīva 2000/13/EK[12] neattiecas uz uzņēmumu savstarpējām attiecībām. Tā kā produktus, uz kuriem attiecas šī direktīva, nav paredzēts tirgot galapatērētājam, bet gan tikai uzņēmumu starpā ar mērķi izgatavot pārtikas produktus, ir lietderīgi saglabāt, pielāgot spēkā esošajam tiesiskajam regulējumam un vienkāršot tos īpašos noteikumus, kas jau ir iekļauti Direktīvā 83/417/EEK. Minētie noteikumi paredz informāciju, kas jāsniedz par attiecīgajiem produktiem, lai pārtikas apritē iesaistītajiem uzņēmumiem, no vienas puses, sniegtu iespēju izmantot gala produktu marķēšanai nepieciešamo informāciju, piemēram, par alergēniem, un, no otras puses, izvairīties no tā, ka šos produktus sajauc ar līdzīgiem produktiem, kuri nav paredzēti lietošanai pārtikā. (7) Eiropas Parlamenta un Padomes Regulā (EK) Nr. 1333/2008[13] ir sniegta pārstrādes palīglīdzekļu definīcija; Direktīvā 83/417/EEK tie ir nosaukti par tehnoloģiskajām palīgvielām. Līdz ar to šajā direktīvā termina "tehnoloģiskās palīgvielas" vietā būtu jālieto termins "pārstrādes palīglīdzekļi". (8) Pārējie Direktīvas 83/417/EEK pielikumos lietotie termini un atsauces būtu jāpielāgo, lai ņemtu vērā tos, kas lietoti Eiropas Parlamenta un Padomes Regulā (EK) Nr. 1333/2008 un Regulā (EK) Nr. 1332/2008[14]. (9) Direktīvas 83/417/EEK I pielikumā noteikts, ka pārtikas kazeīna maksimālajam mitruma saturam jābūt 10 %, bet skābā pārtikas kazeīna maksimālajam piena tauku saturam — 2,25 %. Tā kā Codex Alimentarius starptautiskajā standartā 290–1995 minētie parametri ir noteikti attiecīgi 12 % un 2 % apmērā, attiecīgie parametri būtu jānosaka saskaņā ar šo starptautisko standartu, lai izvairītos no tirdzniecības traucējumiem. (10) Lai nekavējoties pielāgotu vai atjauninātu pielikumos ietvertos tehniskos elementus un ņemtu vērā attiecīgo starptautisko standartu jaunākās prasības vai tehnikas progresu, Komisijai būtu jādeleģē pilnvaras pieņemt aktus saskaņā ar Līguma 290. pantu attiecībā uz I un II pielikumā izklāstītajiem standartiem, kuri jāpiemēro pārtikas kazeīniem un kazeinātiem. (11) Ir īpaši būtiski, ka Komisija, veicot sagatavošanas darbus, rīko atbilstīgas apspriešanās, tostarp ekspertu līmenī. Komisijai, sagatavojot un izstrādājot deleģētos aktus, vajadzētu nodrošināt, ka attiecīgos dokumentus vienlaikus, bez kavēšanās un pienācīgā veidā nosūta Eiropas Parlamentam un Padomei. (12) Dalībvalstīm būtu jābūt iespējai pieņemt valstu pasākumus jautājumos, kuri ar šo direktīvu netiek īpaši saskaņoti, lai pielāgotu savai tiesiskajai un administratīvajai videi. Tādos gadījumos dalībvalstīm būtu jāziņo Komisijai savi valstu pasākumi saskaņā ar Eiropas Parlamenta un Padomes Direktīvā 98/34/EK[15] izklāstīto procedūru, IR PIEŅĒMUŠI ŠO DIREKTĪVU. 1. pants Šo direktīvu piemēro pārtikā lietojamiem kazeīniem un kazeinātiem un to maisījumiem. 2. pants Šajā direktīvā piemēro šādas definīcijas: (a) "kazeīni" ir skalotas un žāvētas ūdenī nešķīstošas olbaltumvielas, kas veido piena galveno sastāvdaļu, ko iegūst, nogulsnējot vājpienu: i) tam pievienojot skābi, vai ii) veicot mikrobioloģisko paskābināšanu, vai iii) pievienojot himozīnu, vai iv) izmantojot citus piena recināšanas fermentus, un termiski apstrādājot, tādējādi dezaktivizējot fosfatāzi, neatkarīgi no tā, vai iepriekš izmanto jonu apmaiņas un koncentrēšanas metodes; (b) "kazeināti" ir produkti, ko iegūst, žāvējot kazeīnu, kas apstrādāts ar neitralizējošām vielām, un termiski apstrādājot, tādējādi dezaktivizējot fosfatāzi; (c) "vājpiens" ir piens bez svešu vielu piedevām, kam tikai samazināts tauku saturs; (d) "skābais pārtikas kazeīns" ir cilvēku uzturā lietojams pārtikas kazeīns, ko iegūst nogulsnējot ar tādu I pielikuma I iedaļas d) punktā minēto tehnoloģisko palīgvielu un baktēriju kultūru palīdzību, kas atbilst I iedaļā noteiktajiem standartiem; (e) "pārtikas himozīnkazeīns" ir uzturā lietojams pārtikas kazeīns, ko iegūst nogulsnējot ar tādu I pielikuma II iedaļas d) punktā minēto tehnoloģisko palīgvielu un baktēriju kultūru palīdzību, kas atbilst attiecīgā pielikuma II iedaļā noteiktajiem standartiem; (f) "pārtikas kazeināti” ir kazeināti, ko iegūst no pārtikas kazeīna ar II pielikuma d) punktā minēto neitralizējošo vielu palīdzību, kuras ir derīgas izmantošanai pārtikā un atbilst attiecīgajā pielikumā noteiktajiem standartiem. 3. pants Dalībvalstis veic visus vajadzīgos pasākumus, lai nodrošinātu, ka: (a) 2. pantā definētos produktus laiž tirdzniecībā tikai tad, ja tie atbilst šajā direktīvā un tās I un II pielikumā izklāstītājiem normatīviem, un (b) tos produktus, kuri neatbilst I un II pielikumā izklāstītajiem standartiem, neizmanto pārtikas produktu izgatavošanā un tiem piešķir tādu nosaukumu un marķējumu, kas pircējos nerada maldīgu priekšstatu par to īpašībām, kvalitāti vai izmantošanu. 4. pants Direktīvas 2. panta d), e) un f) punktā norādītie nosaukumi ir paredzēti definētajiem produktiem, un tie jāizmanto tirdzniecībā šo produktu apzīmēšanai. 5. pants 1. Obligātās norādes, kam jābūt uz 2. pantā definēto produktu iesaiņojuma, taras vai to marķējumā un kam jābūt viegli saredzamām, skaidri salasāmām un rakstītām neizdzēšamiem burtiem, ir šādas: (a) nosaukums, kas minētajiem produktiem ir paredzēts saskaņā ar 4. pantu, kazeinātiem vēl norādot katjonu(s); (b) produktiem, ko pārdod maisījumā: i) vārdkopa "… maisījums", pievienojot maisījumā ietilpstošo produktu nosaukumus dilstošā secībā pēc svara, ii) ja tas ir kazeināts vai kazeināti, norāda katjonu(s), iii) ja tie ir maisījumi, kas satur kazeinātus, norāda olbaltumvielu saturu; (c) tīrsvars kilogramos vai gramos; (d) tā uzņēmēja vai uzņēmuma nosaukums un adrese, ar kura nosaukumu tiek tirgots pārtikas produkts, vai, ja minētais uzņēmējs Savienībā nav reģistrēts, importētājs Savienības tirgū; (e) produktiem, kas ievesti no trešām valstīm, norāda izcelsmes valsti; (f) partijas identifikācijas numurs vai ražošanas datums. 2. Dalībvalstis aizliedz 2. panta d), e) un f) punktā noteikto produktu tirdzniecību savā teritorijā, ja 1. punktā minētās norādes dalībvalstīs, kurās šie produkti tiek tirgoti, nav nodrošinātas pircējam viegli saprotamā valodā, ja vien šī informācija nav sniegta citādā veidā; tas neizslēdz iespēju norādīt minētos datus vairākās valodās. 3. Dati, kas norādīti 1. punkta b) apakšpunkta iii) punktā un c), d) un e) apakšpunktā, ir jānorāda tikai pavaddokumentā. 6. pants 1. Dalībvalstis var pieņemt valsts pasākumus jautājumos, kuri ar šo direktīvu netiek īpaši saskaņoti, ja vien tie neaizliedz, neierobežo vai nekavē preču brīvu apriti, kas ir saskaņā ar šo direktīvu. 2. Dalībvalstis saskaņā ar Direktīvā 98/34/EK izklāstīto procedūru nekavējoties ziņo Komisijai par jebkādiem tādiem valsts pasākumiem. 7. pants Komisija tiek pilnvarota pieņemt deleģētos aktus saskaņā ar 8. pantu, kas attiecas uz grozījumiem I un II pielikumā, lai ņemtu vērā attiecīgo starptautisko standartu jaunākās prasības un tehnikas attīstību. 8. pants 1. Pilnvaras pieņemt deleģētos aktus Komisijai piešķir, ievērojot šajā pantā izklāstītos nosacījumus. 2. Direktīvas 7. pantā minētās pilnvaras pieņemt deleģētos aktus Komisijai piešķir uz nenoteiktu laiku no (...). (Publications Office is to fill in the date of entry into force of this Act). 3. Eiropas Parlaments vai Padome jebkurā laikā var atsaukt 7. pantā minēto pilnvaru deleģēšanu. Ar lēmumu par atsaukšanu izbeidz tajā norādīto pilnvaru deleģēšanu. Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī vai arī vēlākā dienā, kas tajā norādīta. Tas neietekmē citus spēkā esošos deleģētos aktus. 4. Līdzko Komisija ir pieņēmusi deleģēto aktu, tā par to vienlaikus paziņo Eiropas Parlamentam un Padomei. 5. Saskaņā ar 7. pantu pieņemts deleģētais akts stājas spēkā tikai tad, ja divu mēnešu laikā no dienas, kad minētais akts paziņots Eiropas Parlamentam un Padomei, ne Eiropas Parlaments, ne Padome nav pauduši iebildumus, vai ja pirms minētā laikposma beigām gan Eiropas Parlaments, gan Padome ir informējuši Komisiju par savu nodomu neizteikt iebildumus. Pēc Eiropas Parlamenta vai Padomes iniciatīvas šo laikposmu pagarina par diviem mēnešiem. 9. pants 1. Dalībvalstīs vēlākais līdz 2015. gada 31. martam stājas spēkā normatīvie un administratīvie akti, kas ir vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce. 2. Dalībvalstis dara Komisijai zināmus svarīgākos to tiesību aktu noteikumus, ko tās pieņem jomā, uz kuru attiecas šī direktīva. 10. pants Direktīvu 83/417/EEK atceļ. Atsauces uz atcelto direktīvu uzskata par atsaucēm uz šo direktīvu, un tās lasa saskaņā ar II pielikumā iekļauto atbilstības tabulu. 11. pants Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 12. pants Šī direktīva ir adresēta dalībvalstīm. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] Eiropas Parlamenta un Padomes 2000. gada 20. marta Direktīva 2000/13/EK par dalībvalstu tiesību aktu tuvināšanu attiecībā uz pārtikas produktu marķēšanu, noformēšanu un reklāmu. [2] Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu. [3] Eiropas Parlamenta un Padomes 2004. gada 29. aprīļa Regula (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem. [4] Eiropas Parlamenta un Padomes 2008. gada 16. decembra Regula (EK) Nr. 1332/2008 par pārtikas fermentiem un par grozījumiem Padomes Direktīvā 83/417/EEK, Padomes Regulā (EK) Nr. 1493/1999, Direktīvā 2000/13/EK, Padomes Direktīvā 2001/112/EK un Regulā (EK) Nr. 258/97. [5] Eiropas Parlamenta un Padomes 2008. gada 16. decembra Regula (EK) Nr. 1333/2008 par pārtikas piedevām. [6] Codex Stan 290-1995. [7] OV C , , . lpp. [8] Padomes 1983. gada 25. jūlija Direktīva 83/417/EEK par dalībvalstu tiesību aktu tuvināšanu attiecībā uz dažiem laktoproteīniem (kazeīnu un kazeinātiem), kas paredzēti lietošanai cilvēku uzturā (OV L 237, 26.8.1983., 25. lpp.). [9] Standard 290-1995 http://www.codexalimentarius.org/standards/en/. [10] Eiropas Parlamenta un Padomes 2004. gada 29. aprīļa Regula (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (OV L 165, 30.4.2004., 1. lpp.). [11] Eiropas Parlamenta un Padomes 2002. gada 28. janvāra Regula (EK) 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.). [12] Eiropas Parlamenta un Padomes 2000. gada 20. marta Direktīva 2000/13/EK par dalībvalstu tiesību aktu tuvināšanu attiecībā uz pārtikas produktu marķēšanu, noformēšanu un reklāmu (OV L 109, 6.5.2000., 29. lpp.). [13] Eiropas Parlamenta un Padomes 2008. gada 16. decembra Regula (EK) Nr. 1333/2008 par pārtikas piedevām (OV L 354, 31.12.2008., 16. lpp.). [14] Eiropas Parlamenta un Padomes 2008. gada 16. decembra Regula (EK) Nr. 1332/2008 par pārtikas fermentiem un par grozījumiem Padomes Direktīvā 83/417/EEK, Padomes Regulā (EK) Nr. 1493/1999, Direktīvā 2000/13/EK, Padomes Direktīvā 2001/112/EK un Regulā (EK) Nr. 258/97 (OV L 354, 31.12.2008., 7. lpp.). [15] Eiropas Parlamenta un Padomes 1998. gada 22. jūnija Direktīva 98/34/EK, ar ko nosaka informācijas sniegšanas kārtību tehnisko standartu un noteikumu jomā (OV L 204, 21.7.1998., 37. lpp.). I PIELIKUMS PĀRTIKAS KAZEĪNS I. STANDARTI, KO PIEMĒRO SKĀBAJAM PĀRTIKAS KAZEĪNAM (a) Pamatrādītāji, kas raksturo sastāvu 1. Maksimālais mitruma saturs 12,0 % m/m 2. Minimālais piena olbaltumvielu saturs sausnā 90 % m/m, no tā minimālais kazeīna saturs 95 % m/m 3. Maksimālais piena tauku saturs sausnā 2,0 % m/m 4. Maksimālais titrējamais skābums vienā ml decinormāla nātrija hidroksīda šķīduma uz vienu g 0,27 5. Maksimālais pelnu saturs (ieskaitot P2O5) 2,5 % m/m 6. Maksimālais bezūdens laktozes saturs 1 % m/m 7. Maksimālais nogulšņu saturs (piedegušas daļiņas) 22,5 mg uz 25 g (b) Piesārņotājvielas Maksimālais svina saturs 1 mg/kg (c) Piemaisījumi Svešķermeņi (piemēram, koksnes vai metāla daļiņas, mati vai kukaiņu atliekas) 25 gramos nav atrasti (d) Pārstrādes palīglīdzekļi un baktēriju kultūras i) — pienskābe — sālsskābe — sērskābe — citronskābe — etiķskābe — ortofosforskābe ii) — sūkalas — pienskābi ražojošo baktēriju kultūras (e) Organoleptiskās īpašības 1. Smarža: neraksturīga smarža nepiemīt. 2. Izskats: baltā vai krēmbaltā krāsā; produkts nedrīkst saturēt kunkuļus, kas nesajūk, tos viegli saspiežot. II. STANDARTI, KO PIEMĒRO PĀRTIKAS HIMOZĪNKAZEĪNAM (a) Pamatrādītāji, kas raksturo sastāvu 1. Maksimālais mitruma saturs 12 % m/m 2. Minimālais piena olbaltumvielu saturs 84 % m/m sausnā no tā minimālais kazeīna saturs 95 % m/m 3. Maksimālais piena tauku saturs sausnā 2 % m/m 4. Maksimālais pelnu saturs (ieskaitot P2O5) 7,50 % m/m 5. Maksimālais bezūdens laktozes saturs 1 % m/m 6. Maksimālais nogulšņu saturs (piedegušas daļiņas) 22,5 mg uz 25 g (b) Piesārņotājvielas Maksimālais svina saturs 1 mg/ kg (c) Piemaisījumi Svešķermeņi (piemēram, koksnes vai metāla daļiņas, mati vai kukaiņu atliekas) 25 gramos nav atrasti (d) Pārstrādes palīglīdzekļi — himozīns, kas atbilst prasībām, kuras noteiktas Regulā (EK) Nr. 1332/2008; — citi piena recināšanas fermenti, kas atbilst prasībām, kuras noteiktas Regulā (EK) Nr. 1332/2008. (e) Organoleptiskās īpašības 1. Smarža: neraksturīga smarža nepiemīt. 2. Izskats: baltā vai krēmbaltā krāsā; produkts nedrīkst saturēt kunkuļus, kas nesajūk, tos viegli saspiežot. II PIELIKUMS PĀRTIKAS KAZEINĀTI STANDARTI, KO PIEMĒRO PĀRTIKAS KAZEINĀTIEM (a) Pamatrādītāji, kas raksturo sastāvu 1. Maksimālais mitruma saturs 8 % m/m 2. Minimālais piena olbaltumvielu kazeīna saturs sausnā 88 % m/m 3. Maksimālais piena tauku saturs sausnā 2,0 % m/m 4. Maksimālais bezūdens laktozes saturs 1,0 % m/m 5. pH 6,0 līdz 8,0 6. Maksimālais nogulšņu saturs (piedegušas daļiņas) 22,5 mg uz 25 g (b) Piesārņotājvielas Maksimālais svina saturs 1 mg/ kg (c) Piemaisījumi Svešķermeņi (piemēram, koksnes vai metāla daļiņas, mati vai kukaiņu atliekas) 25 gramos nav atrasti (d) Pārstrādes palīglīdzekļi (fakultatīvas neitralizējošas vielas un bufervielas) hidroksīdi nātrija karbonāti kālija kalcija fosfāti amonija citrāti magnija (e) Īpašības 1 Smarža: ļoti vāja neraksturīga piegarša un smarža. 2. Izskats: baltā vai krēmbaltā krāsā; produkts nedrīkst saturēt kunkuļus, kas nesajūk, tos viegli saspiežot. 3. Šķīdība: Gandrīz pilnīgi šķīst destilētā ūdenī, izņemot kalcija kazeinātu. III PIELIKUMS Atbilstības tabula Padomes Direktīva 83/417/EEK || Šī direktīva 1. pants || 1. un 2. pants 2. pants || 3. pants 3. pants || 4. pants 4. panta 1. punkts || 5. panta 1. punkts 4. panta 2. punkta pirmā daļa || 5. panta 2. punkts 4. panta 2. punkta otrā daļa || 5. panta 3. punkts 5. pants || 2. panta a) un b) punkts - || 6. panta 1. punkts 6. panta 1. punkts || 6. panta 2. punkts 6. panta 2. punkts || 6. panta 3. punkts 7. pants || - 8. pants || - 9. pants || - 10. pants || - 11. pants || - - || 7. pants - || 8. pants 12. pants || 9. pants - || 10. pants - || 11. pants 13. pants || 12. pants I pielikuma I iedaļa || 2. panta d) un e) punkts I pielikuma II iedaļa || I pielikuma I iedaļa I pielikuma III iedaļa || I pielikuma II iedaļa II pielikuma I iedaļa || 2. panta f) punkts II pielikuma II iedaļa || II pielikums - || III pielikums